b'\n_START_ARTICLE_\nPinsebevegelsen i Danmark\n_START_PARAGRAPH_\nPinsebevegelsen i Danmark hadde sin begynnelse i 1907, som en pinsevekkelse. Den ble snart etablert med flere menigheter. Idag har pinsebevegelsen i Danmark 52 menigheter og ca. 4\xc2\xa0-\xc2\xa05\xc2\xa0000 medlemmer.\n_START_SECTION_\nBakgrunn\n_START_PARAGRAPH_\n\xc3\x85ndsd\xc3\xa5pen (d\xc3\xa5pen i Den hellige \xc3\xa5nd) fikk en radikal oppv\xc3\xa5kning p\xc3\xa5 begynnelsen av 1900-tallet. Den 1. januar 1901 falt Den hellige \xc3\xa5nd p\xc3\xa5 Agnes Ozman, og noen dager senere p\xc3\xa5 predikanten og metodistpastoren Charles Parham. _NEWLINE_Men det var i 1906 at pinsekraften og d\xc3\xa5pen i Den hellige \xc3\xa5nd virkelig fikk en verdensvid gjennombrudd ved vekkelsen i Azusa street, Los Angeles. Den afroamerikanske pastoren William J. Seymour startet vekkelsesm\xc3\xb8tene i april 1906 under navnet Apostolisk trosmisjon der tusener opplevde \xc3\xa5ndsd\xc3\xa5pen.  Pinsebevegelsen er en del av den st\xc3\xb8rre pinsevekkelsen. _NEWLINE_Pinsebevegelsen er et organisert samarbeid mellom selvstendige frikirkelige menigheter, en del av den st\xc3\xb8rre pinsevekkelsen.  Helt til \xc3\xa5 begynne med var pinsebevegelsen og pinsevekkelsen to sider av samme sak. I dag er det etablert mange, litt ulike, retninger, menigheter og samfunn av \xc2\xabpinsevenner\xc2\xbb.\n_START_SECTION_\nPinsevekkelsen til Danmark\n_START_PARAGRAPH_\nDa den norske metodistpresten Thomas Ball Barratt bes\xc3\xb8kte Danmark i 1907, ble det begynnelse til pinsevekkelsen i Danmark. Barrat talte (prekte) i flere ulike kirkesamfunn. Men med forkynnelsen av \xc3\xa5ndsd\xc3\xa5pen og tungetale, slapp han ikke til hvor som helst. Ogs\xc3\xa5 den svenske Lewi Pethrus hadde stor betydning for pinsevekkelsen i Danmark._NEWLINE_I Danmark vakte det s\xc3\xa6rlig oppsikt, da skuespillerinnen Anna Larssen (senere gift Bj\xc3\xb8rner) opplevde \xc3\xa5ndsd\xc3\xa5pen (d\xc3\xa5p i Den hellige \xc3\xa5nd) p\xc3\xa5 et m\xc3\xb8te, som Barratt holdt i K\xc3\xb8benhavn 13. desember 1908. Hun ga opp sin skuespillerkarriere p\xc3\xa5 Dagmarteatret i K\xc3\xb8benhavn og sluttet seg til pinsevekkelsen. Hun var i en \xc3\xa5rrekke bevegelsens mest markante person og var blant annet med i m\xc3\xb8tene p\xc3\xa5 Trianglen i K\xc3\xb8benhavn, hvor mange mennesker blev frelst og fikk oppleve \xc3\xa5ndsd\xc3\xa5pen._NEWLINE_Pinsevekkelsen skilte seg fra andre frikirker ved \xc3\xa5 vektlegge de \xc3\xa5ndelige n\xc3\xa5degaver (\xc3\xa5ndelige gaver). Men ogs\xc3\xa5 tungetale, som regnes som en kommunikasjon mellom Gud og mennesket (b\xc3\xb8nn i \xc3\xa5nden).\n_START_SECTION_\nPinsebevegelsen\n_START_PARAGRAPH_\nPinsevekkelsen m\xc3\xb8tte motstand fra flere kanter, men bredte seg raskt utover i Danmark. Den f\xc3\xb8rste menigheten i pinsebevegelsen ble etablert i 1908, i K\xc3\xb8benhavn, etter et bes\xc3\xb8k av Barratt. Men menigheten ble senere oppl\xc3\xb8st i 1926._NEWLINE_Den andre danske pinsemenighet (pinsekirke) som ble dannet, var i 1912 i Lyngby, men i 1993 ble ogs\xc3\xa5 den oppl\xc3\xb8st og inngikk i Pinsekirken K\xc3\xb8benhavn. Den eldste pinsekirke i Danmark idag, er Evangelieforsamlingen, dannet i september 1919._NEWLINE_I 1924 opplevde bevegelsen en splittelse p\xc3\xa5 det organisatoriske niv\xc3\xa5.  En del av bevegelsen, ni av de danske pinsemenigheten, dannet Apostolisk Church.  Tilbake var det bare \xc3\xa5tte menigheter._NEWLINE_Fram til 1950-tallet kaltes medlemmene ofte for l\xc3\xa6sere, da de la stor vekt p\xc3\xa5 daglig bibellesning.\n_START_SECTION_\nDen danske pinsebevegelsen\n_START_PARAGRAPH_\nHver pinsemenighet (pinsekirke) er selvstendige kirkesamfunn (trossamfunn). Den lokale menighet har vanligvis egne prosjekter lokalt og internasjonalt. Men alle menigheter deltar frivillig i fellesforetak som, Pinsev\xc3\xa6kkelsens H\xc3\xb8jskole i Mariager, misjon, felles tidsskrift med mer. _NEWLINE_Medlemmer opptas i den lokale menighet gjennom d\xc3\xa5pen (troende d\xc3\xa5p), men det er fri adgang for ikke-d\xc3\xb8pte. Det er barnevelsignelse, d\xc3\xa5p ved full neddykking i vann, p\xc3\xa5 den d\xc3\xb8ptes personlige bekjennelse av tro p\xc3\xa5 Jesus Kristus. Pinsebevegelsen i Danmark har ca. 4-5\xc2\xa0000 medlemmer (tall fra 2006). Menighetene utf\xc3\xb8rer vielse og begravelse. Barne- og ungdomsarbeide er vanlig i de enkelte menigheter. M\xc3\xb8tene (gudstjenesten) kan foreg\xc3\xa5 p\xc3\xa5 forskjellige m\xc3\xa5ter, men forbildet ligger hos gudstjenestepraksissen i den tidlige nytestamentlige menighet. M\xc3\xb8tene inneholder sang, b\xc3\xb8nn, preken og forb\xc3\xb8nn. _NEWLINE_\xc3\x98konomien kommer fra medlemmenes gaver og bidrag. Ledelse av den enkelte menighet kan v\xc3\xa6re lokalt forskjellig, men best\xc3\xa5r ofte av forstander, et eldster\xc3\xa5d og menighetens medlemmer (medlemsm\xc3\xb8te).  Den daglige ledelsen utgj\xc3\xb8res av forstander og eldster\xc3\xa5det i fellesskap.'